khistorydata/jeongjo-sjw-relations huggingface dataset:
정조 23년 · 강
遞吏曹判書洪良浩
정조 23년 · 목
敎曰今當政月且値貶坐吏判不爲行公卿意何如左議政李秉模曰聞其精力強健而目下病狀難以行公云今姑許遞恐宜矣從之
정조 23년 · 강
遞全羅監司李冕膺
정조 23년 · 목
左議政李秉模啓言新除授全羅監司李冕膺以其親病再違召命而聞其情理則勢無以將往又無以離捨云有難虛縻以致營邑等待之弊請今姑許遞從之
정조 23년 · 강
飭關北道帥臣檢察海夫之弊
정조 23년 · 목
左議政李秉模啓言卽見咸興等十一邑海夫等狀則以爲進上魚物色吏操縱蔘蛤大口文魚求其最大以爲標準使海夫準此捉得故以錢代納而紅蛤海蔘一斗一串之價皆無限節外他各種魚物價亦至倍蓰又有多般情債目今海夫擧皆難支願得變通云故臣以捄弊之道逐條發問則渠以爲諸般設法畢竟爲弊一也守令之明察爲捄弊之最道帥臣檢飭次之云其言雖近理不外此爲營邑者聞此言而不思痛革又不知愧則法豈徒行乎以此意另飭道臣嚴考其績以行黜陟帥臣處一體惕念之意分付更以海弊有此等之狀則守令抵罪固無可言請先從時道帥臣論勘從之
정조 23년 · 강
命嶺南御史書啓中行誼事及孝烈事令該曹稟處
정조 23년 · 목
左議政李秉模啓言嶺南暗行御史金羲淳書啓別單已爲覆啓而其中行誼事孝烈事請各令該曹稟處從之
정조 23년 · 강
命都政時武弁新資五窠以京職中已經三品人通融備擬
정조 23년 · 목
兵曹判書金文淳啓言每都政新資五窠中二窠則例以守令虞候差出而今番則準朔守令只有一人京職中已經三品者通融備擬曾有已例故敢達矣從之
정조 23년 · 강
命總戎廳支放之需貸用於禁御兩營
정조 23년 · 목
總戎使李邦一啓言以本廳支放不足事頃已筵稟因大臣陳達各衙門軍門有可貸處指一稟處之意出擧條而各衙門無有裕處禁御兩營則新捧在於夏間故支放限歲前可以排比云兩營門支放條中各三百石姑先貸用以爲其間繼用之地臣廳新捧在於冬前趁此還報則事甚便好而兩營將臣似有持難之意請下詢大臣處之敎曰大臣之意何如左議政李秉模曰此與久貸有異十月內自當還報在兩營亦不害爲共濟之義矣從之
정조 23년 · 강
命義州府尹李基讓安岳郡守朴載淳昌原府使李尙度今日政兩銓窠中內擬
정조 23년 · 강
遞同春秋李書九李集斗閔台爀
정조 23년 · 목
敎曰同春秋中有情勢及實職承宣諫長兼帶者竝許遞
정조 23년 · 강
遞承旨徐英輔以閔昌爀代之前望也
정조 23년 · 강
遞吏曹參判閔台爀參議鄭尙愚以李益運李魯春代之前望也
정조 23년 · 목
台爀及尙愚違召敎以情勢似然宜令一伸許遞前望單子入之待下批牌招開政
정조 23년 · 강
有政吏曹參議李魯春進
정조 23년 · 목
以金文淳爲吏曹判書徐邁修新通也李在學爲兵曹判書在學及徐龍輔新通也敎曰京畿監司之代卽爲差出待下批交龜新除授兵曹判書仍卽牌招傳授命召當値夜深嚴飭銓曹望筒斯速入之敦義門留門新舊畿伯出入後下鑰
정조 23년 · 강
再政吏曹判書金文淳參議李魯春進
정조 23년 · 목
以李萬榮爲執義尹涵爲正言朴崙壽爲副校理李基讓朴載淳李尙度爲同春秋金思穆爲京畿監司金羲淳爲全羅監司趙��爲昌原府使柳相祚爲安岳郡守○吏批以京畿監司金思穆資級乃是資憲依例送西後兼監司下批啓敎以樞銜望筒令次堂擧行
정조 23년 · 강
命京畿監司金思穆廣州留守除授留守徐鼎修遞付畿伯遞差承旨姜彝正洪義浩
정조 23년 · 목
敎曰畿伯事豈不駭然之甚乎以其職任則無異往役以其分義則宜念兼銜且以宿趼之故特命擬入則夜漏過半無意出肅而政院不爲請罪當該坐直承旨一竝遞差京畿監司金思穆廣州留守除授當日辭朝時任留守遞付畿伯紀綱雖曰掃地爲外補者亦欲遲滯下去乎若復逡巡記過待令亦令該房各別嚴飭畿伯則以前佩密符仍佩交龜事下諭諭書卽爲成送
정조 23년 · 강
命軍威縣軍丁塡代巡兵營各色軍分送他邑事及反逋限年分捧依道臣狀請施行寺奴婢廣加搜覓反逋査正後現告守令令該府拿勘
정조 23년 · 목
備局啓言頃因軍威縣監具得魯上疏回啓該縣反逋査正後虛勘之守令現告分捧年限參量事情竝與軍丁奴婢矯革之方論理狀聞之意分付該道矣卽見慶尙監司申耆狀啓則以爲該縣諸色軍總三千六百四十五名內計除偏伍之卒正兵良保合爲二千四百五十八名臣營及左兵營所管收布支放之軍又爲二百十一名偏伍軍之例爲兼役者姑捨勿論正兵良保之數較挈戶總不甚相懸此則仍置該縣使之方便塡代巡兵營各色軍二百十一名比之疏請數亦過半以此分送于尙州等九邑則與受之地庶幾有效無怨寺奴婢事換定都案末流之弊不可勝言移定一款初非可論而目不虛名之應貢者奴爲三十一口婢爲六十六口從實許頉之說元無槪及於陳疏中今始發端於面商之時而道內他邑旣無有餘補不足之處姑以廣加搜括某條充數之意關飭該縣後磨勘情債量宜減給還穀限年事反逋各穀八千七百八十三石零排定三年則每年當捧不過爲二千九百二十七石零依此分捧反逋査正後虛留癸丑以前則文簿已歸烏有只就癸丑後見在穀簿各年反作穀數及當該守令現告成冊上送竝請令廟堂稟處矣軍丁事例爲兼役軍之姑捨無論正兵良保之仍置塡代道啓所論誠爲得宜巡兵營各色軍二百十一名之分送尙州等九邑較諸該倅疏請四百名分送之數雖未準額當此閑丁苟簡之時二百十一名之一時移送他邑可謂前所罕聞之實惠實政且於道啓中謂以庶幾有效而無怨此非懸空遙度之說必與九邑守宰往復講確而然在軍威民邑之幸不啻出溝壑而奠袵席依此施行之意卽爲分付寺奴婢事都案之換定固非可論而虛名奴婢之從實許頉卽是比總之本意則直歸之無可奈何事涉如何一邊令該邑廣加搜覓亦自巡營另思移彼補此之道無失比總之本意還穀限年事充逋之法或有一年事充者或有拖過當年而可充者而惟以必充乃已爲期道臣則責其畢捧於該邑邑倅則恐其被勘於日後互相維持嚴畏國典自是不易之經法而一自限年之例出而便同舊還豐年則如干塞責歉歲則直請仍停民逋則尙可屬之寧失而所謂吏逋未嘗不托以民名許多奸猾見此利竇之後能不邑邑慕効作爲竗方乎此所以屢陳於前後覆啓而今此該縣幸値文倅偏蒙恩批拯捄之德意逈出尋常道啓論列亦出對揚則有不敢膠守常規依所請限三年分捧之意分付癸丑以後反作守令請依現告令該府拿問勘處允之
정조 23년 · 강
備局以南原等兩邑燒戶奠接啓
정조 23년 · 목
備邊司啓言頃因全羅監司李得臣狀啓南原長水兩邑燒燼戶斯速奠接後形止報廟堂草記事因判付行會矣卽見該監司所報則兩邑燒燼民家一百四十二戶次第改構奠接誠爲多幸別加慰恤俾各安堵亦以助力課農之意嚴飭於各該地方官云矣
정조 23년 · 강
命鐵原府定配罪人尹得逵分揀放送
정조 23년 · 목
因得逵到配狀啓敎以雖以重臺言之意罪至徒配而貪汚之跡別無現發者分揀放送
정조 23년 · 강
配李秉淳于鐵山府
정조 23년 · 목
義禁府以秉淳杖一百收贖告身盡行追奪又五年禁錮鐵山府遠配啓允之
정조 23년 · 강
以鄭尙愚兪漢寧爲承旨前望也
정조 23년 · 강
諸承旨持公事入待于誠正閣
정조 23년 · 강
命空番文臣金近淳李存秀洪奭周金啓溫嚴囚各間竝刋去本任
정조 23년 · 목
敎曰空番文臣下該府嚴囚各間其各該本任竝刋去注薦翰圈從近爲之左右史不備別兼隨座次付職牌招入直
정조 23년 · 강
判府事沈煥之陳箚乞遞藥院提擧之任賜批許之
정조 23년 · 목
箚略曰我先大王追復端敬聖母之位號於戱盛德洪休實啓東方億萬年無疆之大歷服也我殿下起聖慕於重回日月特命大臣攝行酌獻于溫陵之仙寢早監月臺親傳香祝是何等光前之不烈也臣猥忝藥院保護之任適有家間薰染之忌不得趨列仰都盛儀今當問候之日次亦不敢處入禁扃廁身候班瞻望觚稜徒切戀結之忱仍伏念調藥重任不可一日或曠玆敢仰請恩遞伏乞特命改臣內醫院都提調之任批以昔我貞陵復位後陵享也靈雨霏霔傳以爲於昭陟降之臨止今又於溫陵復位舊甲將事之夕甘澍祁祁到朝沛然亦豈非聖后之所賜乎廿八之而非不萬幸遠近猶未均洽今日霈澤爲三農兼爲漢南兩南益喜益喜兼管內局今姑許副仍敎曰此批答遣史官傳諭今日之雨爲畿內漢南諸邑兩湖用心之餘其幸曷喩湖南之年來被旱處今年姑未周洽此後則果均霑乎該道雨澤狀本每未免遲滯豈已遞而忽於民事而然乎
정조 23년 · 강
修撰朴吉源陳疏乞遞仍陳勉賜批
정조 23년 · 목
疏略曰臣以向來疏事荐遭沈奎魯之疏斥繼而大僚筵白至被譴罷之典滿心慚悚措躬無所蓋臣之前日一疏只據事實以明臣之本心事之顚末而已不敢一言假飾自陷欺瞞之罪今不必更事覼縷以瀆崇聽而無論本事之如彼如此自有兩僚之參見一世之傳聞則一付之公議臣何必呶呶爭卞爲哉只緣賦性迷滯未免寡諧於世信心直行不能苟合於人僚員之前後詆斥旣如彼大僚之不諒裏面又如此更何顔面揚揚冒膺於新除之下哉伏乞遞臣見帶之職因令選部勿復檢擬於館職之望夫君逸臣勞古人之格言端拱凝旒聖王之常節也從古人君雖或克勤爲治亦貴委任責成此所謂總攬權綱不親細務者也殿下夙夜勤勵不少暇逸大小機務咸經睿裁閑漫酬應或勞聖念朝筵幾至於日晡而常膳不御宵衣不卸於曉鼓而丙枕靡暇雖以帝舜之一日萬幾文王之日昃不遑無以加此然而過費聰明恐妨保嗇聖躬之道躬親巨細有非責任臣隣之意伏願繼自今深軫勞逸之辨務攬大體董飭群工勿以繁瑣之務過加聰察之政則可成垂拱之治而自無癏曠之憂矣其在節宣之方責成之道豈不兩得其宜哉惟聖明垂察焉批以爾言當留意勿辭察職
정조 23년 · 강
持平李東煥金履載以江原監司尹弼秉議處事陳疏命東煥等推考議處斯速擧行
정조 23년 · 목
聯疏略曰卽者江原監司尹弼秉緘答議處事命下矣議處者以其罪狀參以所供辨罪之虛實而擬律之輕重也臣等取弼秉緘供反覆參究則縷縷發明至以大張妓樂云者誠是千萬意慮之外爲辭則殊與臺臣所言太不近似然而臺臣發啓事體不輕則亦必有指的人聞而有所論列今若以緘答爲準信則是臺言自歸於虛妄之科如或使臺言非虛妄則是緘答又添以欺隱之罪以此以彼俱傷事體大抵隣喪不舂相里殯不巷歌禮也況乎淸朝士大夫交承之際此事有無其有關於禮節風敎者非細而兩言相左不翅燕越則與其仍置暗昧無寧一番詳覈得其事實然後可以擬律之輕重而詳覈之道有非臣等愚迷所敢臆斷者伏願裁處焉批以東伯事與臺啓旣曰相反則但當議處而已反以難處更請自上裁處寧有如許事體乎爾等爲先推考議處斯速擧行
정조 23년 · 강
持平李東煥金履載避嫌賜批
정조 23년 · 목
避嫌略曰臣等承江原監司尹弼秉議處之命竊見臺臣之啓道臣之供太相矛盾而事有關於禮節風敎則在朝廷事體與其因循所貴核實故敢効封章之擧而辭未達意誨責備至惶霣震懍靡所容措今於飭敎之下雖不敢不擧行而終未免摸索之歸則溺職之罪於是尤著請命遞斥臣等之職批以勿辭亦勿退待
정조 23년 · 강
副校理朴崙壽疏陳父病乞救護仍請江原監司尹弼秉罷職聯疏憲臺亦施譴罷之典賜批
정조 23년 · 목
疏略曰向來臺啓之論東伯事雖未知事實之如何同朝相厚之風掃地盡矣緘辭臣雖未得見之第聞其雜引證援至及吏校自有道緘以來所未聞者惜乎觀風察俗之地未能受敦風厚俗之譽反是之評至登白簡則固當以此爲引罪之不暇設有臺言全爽只陳事狀而已何敢證引賤隸以重傷事體也哉毋論本事之虛實卽此一款其在責備之道不可置而不論臣謂江原監司尹弼秉亟施罷職之典宜矣雖以憲臺事言之旣有議處之命則但當明正立論俾得臺體不料上裁之請反出執法之地巽軟極矣聯疏憲臺亦施譴罷之典斷不可已也批以憲臺事依施道臣事當判下於府粘爾其勿辭救護
정조 23년 · 강
以洪樂游徐有聞爲別兼春秋
정조 23년 · 목
政院以樂游方在罷散中啓稟敎以敍用
정조 23년 · 강
命前假注書洪命周仍察上注書之任
정조 23년 · 강
遞兵曹參議尹行元
정조 23년 · 목
行元與副總管洪聖淵有親査應避之嫌陳疏乞遞踏啓字
정조 23년 · 강
命京畿監司徐鼎修除朝辭赴任
정조 23년 · 목
敎曰畿伯諭書旣傳之敎書亦爲傳之仍卽成送有旨待城門開除朝辭赴任新舊伯皆令待開門交龜肅拜
정조 23년 · 강
命時囚李得濟照律外邑之非軍務而用棍現發者先從道臣論責
정조 23년 · 목
義禁府啓言觀此京畿監司李在學狀啓則以爲前楊州牧使李得濟濫殺人命之事嚴加究覈而以各人所供見之則昨冬因酒禁事邑民中兒童之被捉者男爲五人年皆二十歲內外女爲二人年皆二十歲而男則竝受棍二十度其中十六歲者則受棍十四度皆未免幾死僅生女則止於施撻所被棍者令旣生存自官一一招見則致弊之說自歸無實至於家屬之因訴冤致死事觀於諸招初無家屬輩訴冤之擧則致死與否更無事論該牧雖是用棍衙門而酒禁旣非軍務村民有異官屬廿歲內外亦與成長者有間則以其輕犯施此重棍豈可謂愼刑之道乎枉殺之事雖爲落空濫棍之罪在所難免請令攸司稟處矣李得濟枉殺人命一款觀於道査旣皆落空至於災歲禁釀固是常事而懲治過猛疑謗至登臺章撫字之失宜實難容貸請以此照律敎以近來外邑非軍務而用棍看作常事屢登於繡啓臺彈者法將焉用駭然甚矣後復現發則先從不飭之道臣論責事載之卿府及籌司掌考壯丁喫酒固可按法禁止法外之棍撻至及於童男童女實非常情之所可爲道査旣云爽實惟道査當從而枉殺雖落空濫刑有當律政若月前曹讞之脫於壓良勘以招引照律以聞
정조 23년 · 강
勘處時囚尹厚東等
정조 23년 · 목
義禁府啓言萬頃前縣令尹厚東原情以爲齊羅舖貿米一千石每石價以二兩五錢丁巳十二月自營門受來蓋此請得專出於荒歲軍民番錢收殺之無策七百八十石八斗零依本價充納番錢九十五石二斗零京營邸吏役價乃是民庫中應下而依本價移施役價九十七石四斗零邑中邸債依本價移給二十七石與同年貿米一百六十二石以詳定例收逋竝爲依本價取用補賑已上充納諸條一依營門知委以本價分作各穀以充米一千石元數其作牟條則先爲捧上於翌年捧牟時外此待秋作米作租條渠適當遞任故竝依作牟例修案傳掌於代倅雖出於爲民而敢自闊狹之罪無辭自明云請刑推得情敎以議處仍爲照律區別功議勘放後草記又啓言中和前府使徐敎修原情以爲渠還任之日續接家信則父病有加無減方寸如灼旣無受由之路故不得不尋單求遞至於兵符不受事一邊辭狀求遞一邊受佩兵符有所不敢故往復兼官之際自速罪科致有狀聞論罪之境云請刑推得情敎以依他囚供招判下擧行又啓言軍威前縣監李義和原情以爲渠於癸丑八月除拜本職及至勘糴之時取考穀簿則流來民吏逋合爲五千六百餘石故事甚驚駭卽爲査究則吏奴逋各穀爲二千三百石零民逋各穀爲三千三百石零故馳進營下面議於道臣則其時道臣趙鎭宅以爲從當狀聞爲先督捧後報來當年勘糴之外逋穀則無論吏民流亡旣多且値大歉未及收殺及至翌年捧糴之時吏民逋竝爲督捧之意枚報營門逋吏五人卽爲嚴囚査櫛督捧之際適因他事被拿今此營査中以爲渠在任時虛勘之數至爲六千六百石零所謂虛勘之數卽渠所査出之數也臨時徑遞未及準勘之罪萬死無惜云李羲雲原情以爲渠到官之後査櫛前後穀簿則流來舊逋至於六千餘石之多事當枚報營門期於畢捧而時方大歉歲又將盡未及爲大釐革之計伊後四年連値災荒舊逋徵捧勢無奈何且其負逋之類或有貧丐流亡及指徵無處者百計督捧終未收殺莫非溺職之罪本縣積逋相仍爲三十餘年之久今其邑守之疏營門之査不論癸丑以前而只擧癸丑以後殆若專歸於渠者未知何故云請竝刑推得情敎以依他囚供招判下擧行又啓言金魯岳杖九十收贖奪告身四等趙��杖一百收贖告身盡行追奪流三千里定配私罪施行敎以依此律施行金魯岳功議各減一等趙��杖則功減一等
정조 23년 · 강
命時囚金箕應分揀放送
정조 23년 · 목
義禁府啓言金箕應杖八十收贖奪告身三等私罪施行敎以繡啓徒配難免道狀褒賞亦可要未免俱欠的當而橫斂一款落空分明罷職足矣分揀放送
정조 23년 · 강
命秋曹囚尹昌烈杖流徵贖
정조 23년 · 목
刑曹啓言司鑰尹昌烈原情以爲渠愚迷所致御幕趁未排設不善奉行之罪死無所惜云請自臣曹考律重勘敎以所爲無狀爲先杖流徵贖後復若此直爲發配
정조 23년 · 강
命頒諡進賀方物令該曹磨鍊
정조 23년 · 목
承文院啓言曾於甲辰節使之回此後賀謝只進表文勿送方物別有皇旨故其後乙巳年登極五十年稱慶及庚午年皇帝八旬稱慶頒詔順付之時以無方物謝恩矣今亦依此擧行而至於頒諡進賀與他進賀似有間焉方物一起令該曹磨鍊方物入送緣由咨文依近例令文任撰出昨年方物移準使臣參宴謝恩請一體順付於賀使之行允之
정조 23년 · 강
召見戶曹判書趙鎭寬兵曹判書李在學京畿監司徐鼎修
정조 23년 · 강
遞承旨李晩秀以李冕膺代之前望也
정조 23년 · 강
遞執義李萬榮掌令姜世綸金晦彬以沈奎魯洪樂游徐有聞代之竝前望也
정조 23년 · 목
敎曰憲府有議處回啓者執義掌令許遞前望單子入之待下批與未肅拜持平牌招使之擧行
정조 23년 · 강
罷江原監司尹弼秉職
정조 23년 · 목
司憲府啓言尹弼秉北門內之停止吹打雖謂之稍存事面五里程之任其擧行實違不巷歌之義雖以緘答言之事體何等重大則雜引證據屑越莫甚其在敦風敎重事體之道不可無罪請以此照律敎以勿論與求備俱非敦俗之道只依堂疏所請施行
정조 23년 · 강
命湖西獄囚李存昌依道啓放釋延東標亦許酌處
정조 23년 · 목
刑曹啓言依下敎問議于大臣則領府事金憙在外左議政李秉模以爲海西妖女不過假稱生佛一時誑惑而先大王特遣御史傳首警衆今此存昌以至微之流肆然爲湖右愚民邪學之魁奪其彝性不知爲幾十百人乃於積年牢囚累受刑訊之餘不勝其血肉之苦始乃自稱悔過然則賊魁之稱以自新者亦當不施殲厥之典而與脅從無所差等乎臣意則愈見其凶而不可貸矣至於延東標事前此獻議時以首從互換事係重難之意有所猥陳而道啓又復如此遙度不如近覈有不敢質言伏惟上裁云判府事沈煥之以爲凡世之攻邪術者必以李存昌爲魁臣則曰此古人所謂安問狐狸者也然湖鄕愚民之漸失常性斁敗彝倫多爲此漢之所誑惑慫慂則至今尙保首領已失象刑之義而況伏聞渠輩近又倡出一說以爲不欺天則官長容可欺也心不然則口雖然自反無怍也以此爲相傳之妙訣云今日逮獄自稱歸正者明日出獄安知不卽返其邪耶今於湖西道啓之質言其感悟爲善若無一毫見欺者臣不勝其瞠然致惑也且此獄情與幽枉積冤之齎鬱莫伸者大有間焉恐不當擧論於疏放之典延東標之造謀旣無眞的之贓延有用之所犯若有明白之證則道啓之不以原犯指定某人直請東標之酌處恐非愼獄之體更令道臣指一論啓以爲究竟之地恐合事宜矣云右議政李時秀以爲臣於年前待罪秋曹邪學諸囚承命按治德意所及如崔必恭之詿誤最甚者亦皆感化歸正今此李存昌素稱兩湖之罪魁尙不置法實出於我聖上咸與維新無頑不化之聖意而觀此道臣狀辭以爲稽貎聽言眞箇革心爲言果使存昌之革心非假伊眞則宜用崔必恭之例置之傅生而自初言邪學者必先擧存昌今若直爲全釋則誠恐漸染之徒不知許令自新之朝家本意認如尋常罪囚之遇旱疏放亦非刑期無刑之義施以次律恐爲合宜至於延東標事實是罕有之變怪若不如法勘斷則無以懲亂民勵頑俗而東標之非造謀諸供旣有可據道啓若是質言且有用以作變之元犯亦已輸款東標則置之惟輕之科恐合審克之道伏惟上裁云李存昌之爲湖西邪學之魁萬口一談渠之尙今戴頭地上已是朝家之失刑而到今屢年犴狴重被刑訊之後始稱悔過云者似非眞情而尤見其狡惡疏釋之典非所可論至於延東標則道啓有用元犯之論似不無意見而獄體至重請更令道臣親執嚴覈狀聞後稟處○因李存昌事回啓敎以羲繇之所取在於革面今云至於革心則其在火其書人其人之道何必逆疑其辛亥舊習之不悛一向滯獄乎縱擒之權在我則從道啓實合不治治之道依狀請施行事回諭悔前之爲竝與前所共溺之未及自拔者亦皆覺悟與否使之月一修報本曹事分付錦伯○因延東標事回啓敎以此亦道臣必有商量於其間而然豈必更覈乎依狀請施行事回諭
정조 23년 · 강
承旨李書九請湖西獄囚李存昌仍囚取服該道臣李泰永重推不許
정조 23년 · 목
承旨李書九啓言俄因湖西道臣狀啓有公州獄囚李存昌依狀請放釋之命矣道啓旣以革心爲言則姑允其請雖出於人其人之聖意第所謂邪學之浸染惟湖西爲甚而存昌卽其渠魁云爾則藉使渠眞箇革心從前之誑惑愚氓相率入於夷狄禽獸之域者已是王法之所必誅況此類之陷溺旣深民彝都喪其革心之眞僞有難一朝覷破於言貎之間且渠之辛亥見釋也始稱歸化旋復不悛則今日之若將悔悟不過出於僥倖逭罪之計尤見其凶頑狡譎逆詐億不信雖是聖人之所戒此囚則詐與不信曾已綻露又何可每每典貸唉彼詿誤之徒必將因此而無所懲畏愈致滋蔓其爲患害何所不至乎伸枉疏鬱之政固莫先於平反刑獄而道臣之混擧此囚遽然論啓大是不審該道臣從重推考李存昌則仍令嚴囚取服快施懲一之典恐爲得宜敎以道臣貎稽言聽仍有狀請於憫旱伸枉之時則不可以辛亥旣然之跡先加疑慮所以處分之從狀請也
정조 23년 · 강
吏曹判書金文淳陳疏乞遞賜例批
정조 23년 · 강
兵曹判書李在學陳疏辭職賜例批
정조 23년 · 강
判義禁趙尙鎭陳疏乞遞金吾及專對之任賜批金吾兼銜許遞
정조 23년 · 목
疏略曰臣行已無素奉職不謹三朔之內再遭臺劾聲罪狼藉臚列非常杜門屛伏默訟愆尤聖度天大不施誅殛反加寵榮金吾長席專對重任俱出特旨無似賤品何以得此於聖明也噫人臣之委命事君立身處世惟四維是已分義雖嚴廉防有時亦大今臣所遭身名之僇辱情踪之臲卼無復餘地而徒思恃寵媒榮之計自歸患得患失之科則是眞箇沒廉喪恥之人也臣雖愚劣寧忍爲此乎若夫上价之任職是奉命責在宣力亦一崇班之峻選耳無論此職彼職厚被彈劾晏然趨承則揆以情踪實涉顚倒而若曰往役義不可辭則噫臣之一分報効只在於奔走殫竭豈敢爲占便之圖而臣之素抱貞疾卽通朝之所共知也癥癖痞滯膏肓已成又況七八年來鮮血吐咯轉至危谻萬里疆域之外衝冒溽暑趲日赴程則中路顚仆勢所必至伏乞特解臣金吾使价之任批以爲其往役金吾兼銜姑爲許遞卿其勿辭斯速會同
정조 23년 · 강
吏曹參判李益運陳疏乞遞賜例批
정조 23년 · 목
疏略曰臣以至愚之質遭不世之恩小大敭歷罔非踰濫而至若天官之職有國重任尤非近似於如臣庸陋故以臣隨處��蹶之蹤終是逡巡於是職者誠以自知甚明株守莫變而迺於冬春之交事會巧湊逃遁不得副急一出非敢爲因仍盤礴之計而推諉無地爛漫行公前後注擬便一大政知臣者憐臣之壞了素心不知臣者必將哆然笑之況臣於平日未嘗自處以政官心未嘗商量於政注銓法則全昧格例物論則便同聾瞽差擬之際瘡疣百出一政一望無非罪戾人言之來臣固待之久矣而閱月恭俟閴然無聞臣嘗以淸朝之上全沒臺閣駁正之風竊爲之訝惑而繼之以慨惜矣向來陳疏臚列不負臣所望臣當拜而受之何憾之有夫所云銓衡者不重不輕不低不昂之謂也居是職者一或容私於其間則罪孰大於此者彼諫臣旣以臣斥之以營私則銓地一步便是鐵限諫長之餉臣亦云厚矣臣何必分疏爲哉亞銓除命又下於杜門訟愆之中聖恩雖出於收簪臣心益切於噬臍伏乞亟遞臣職仍命永刊臣姓名於銓望
정조 23년 · 강
全羅監司金羲淳疏辭藩任賜例批
정조 23년 · 강
以洪檍爲判義禁前望也
정조 23년 · 강
以林蓍喆爲義州府尹備薦也
정조 23년 · 강
減下兵曹參判朴基正兼帶副使之任
정조 23년 · 목
敎曰不知閽禁者能知邊禁乎非不知嚴處欲責來効姑仍本任兵曹參判朴基正兼帶副使之任減下今政差出使卽會同
정조 23년 · 강
命大丘故士人徐命普贈職眞寶故士人申福成妻朴氏給復
정조 23년 · 목
禮曹啓言觀此嶺南暗行御史金羲淳書啓別單則大丘故士人徐命普以孝子名焉其父重嬰風眩沈痼廿四載殫誠如一日斷指廬墓具著實行山雉永魚多有異應年前道臣因儒生呈文而狀聞未蒙褒典公議惜之眞寶故士人申福成妻朴氏素有孝友之行而夫亡之日志決同死徒以遺孤在也及其孤死出其父所佩刀從容自裁其烈節宜有褒美之典云而徐命普之誠孝朴氏之烈行旣登繡啓命普亦入於年前道啓則實行懿節之卓異俱甚無疑徐命普施以贈職之典朴氏施以復戶之典恐合於樹風勵世之道請上裁敎以依議施行
정조 23년 · 강
命關北道臣勸飭課農之政
정조 23년 · 목
因咸鏡監司具㢞雨澤狀啓敎以本道雨澤久慳之餘廿八之雨田與畓俱爲周洽云民事萬幸課農之政着意勸飭俾有有秋之效事回諭
정조 23년 · 강
命吏曹參判李益運解由勿拘
정조 23년 · 목
政院以益運前任成川府使解由未出啓稟有是命
정조 23년 · 목
以李庚運爲承旨金熙周姜碩龜爲持平金憙爲內醫都提調金達淳爲進賀副使南公轍爲江原監司贈都承旨洪錫箕故副提學具壽耼竝贈吏曹判書故牧使父緯世贈兵曹參判故副修撰尹潔故佐卽具壽福竝贈副提學故典籍安貴行贈大司諫故檢閱安命世贈弘文直提學故學生徐命普贈工曹佐卽
정조 23년 · 강
還給兵曹守門將金有玊請罪草記推承旨兪漢寧
정조 23년 · 목
該曹啓言敦化門西挾守門將金有玊本曹摘奸時不在信地入處房內現發督出之後不卽出坐及其發牌庭責少無知罪之意而托辭發明萬萬駭然請金有玊令該府拿問嚴處敎以睡而起乎醉而醒乎焉敢爲此草記以効自衒之習乎捧納承旨推考此草記休紙還給
정조 23년 · 강
命西間嚴囚諸文臣照律收贖放送
정조 23년 · 목
敎曰李存昌依狀請猶許自新則渠輩所犯雖不足惜更觀來頭不至於失之太寬今日諸囚之律名甚近似以其律收贖後西間嚴囚諸文臣竝放送○義禁府啓言西間嚴囚罪人金近淳洪奭周李存秀金啓溫等各杖一百流三千里定配竝收贖放送矣
정조 23년 · 강
命時囚徐敎修定配收贖
정조 23년 · 목
義禁府啓言徐敎修因飭敎還官之後莫重兵符不卽領受言私圖遞者誠極駭然以此照律取考律文則守令赴任後厭避圖遞者各其地限三年定配矣徐敎修卽其地中和府限三年定配而無公議減等之例矣允之敎以如有功議各減一等而與投印與厭避差間定配則收贖
정조 23년 · 강
配時囚李得濟于新溪縣趙��于安州牧尹厚東于通川郡李義和于沃川郡李羲雲于延安府
정조 23년 · 목
義禁府啓言李得濟杖一百收贖告身盡行追奪徒三年定配私罪施行敎以依此律施行公議各減一等又啓言李得濟功議各減一等杖八十收贖告身盡行追奪新溪縣徒二年定配允之又啓言趙��功減一等杖九十收贖告身盡行追奪安州牧流三千里定配允之又啓言尹厚東杖一百收贖告身盡行追奪流三千里定配而功減一等杖一百收贖告身盡行追奪通川郡徒三年定配允之又啓言李義和李羲雲告身盡行追奪徒三年定配又五年禁錮而李義和功減一等告身盡行追奪五年禁錮沃川郡徒二年半定配李羲雲功議各減一等告身盡行追奪五年禁錮延安府徒二年定配允之
정조 23년 · 강
命載寧前郡守宋欽書拿勘
정조 23년 · 목
刑曹啓言載寧郡守宋欽書今旣遞歸京中故自臣曹發緘取招則招辭以爲渠以瑞興金履智打殺劉漢喆獄事覆檢官全昧檢體之至嚴只緣屍身之腐爛難翻合面傷處不得如式按驗又不詳陳於跋辭莫非昏謬溺職之罪云請杖八十收贖公罪施行敎以與尋常檢案之錯誤有間非不欲嚴處合面之闕檢不近於事理兼軫迎送之弊先有發緘之擧觀此取招果然不檢云事勢雖似然竝與實狀不爲擧論駭然甚矣該守令不可例推而止拿問勘處
정조 23년 · 강
刑曹以海州判官鄭述仁長淵縣監具絳信川前郡守金龍淳等緘推照律啓
정조 23년 · 목
該曹啓言海州判官鄭述仁緘答以爲渠以初檢官本州囚金老仲行凶情節任其粧撰終未取服溺職之罪在所難免云長淵縣監具絳緘答以爲金老仲獄事覆檢時反覆究問而終不得取服以此成案者莫非渠不職之罪云文化縣令趙鎭宣移拜平康縣監故今方發關於江原監司處使之發緘取招信川郡守金龍淳遞歸京中故自臣曹發緘取招則招辭以爲渠以文化金喆金殺獄覆檢官不善擧行萬萬震懍金喆金致死肯綮在於腎囊被踢而被踢明證又在於囟門紅痕則跋辭中雖爲論烈而檢驗時初不開錄莫非渠不能審愼之罪云請鄭述仁具絳各杖八十金龍淳杖六十竝收贖公罪施行敎以依此律施行具絳功議各減一等鄭述仁金龍淳等功減一等
정조 23년 · 강
命慶州府金郁萬獄事令道臣詳覈狀聞後稟處
정조 23년 · 목
慶尙道暗行御史金羲淳別單以爲臣取考慶州府殺獄罪人金郁萬檢案則初檢官慶州府尹吳鼎源巡營牒呈內四月初六日興海居金守太告狀以爲渠弟僧再瞻居在於本郡靑蓮菴今月初五日被刺於慶州居金慶漢之子名不知人處卽地致死云故依例檢驗檢狀實因以被刺致死懸錄被告人金郁萬招辭以爲渠當農節折草注秧次指揮第三弟申孫與雇奴使之折草矣雇奴來言道令隨樵軍折草於十里許興海地靑蓮菴藪僧徒執捉道令其中一僧無數毆打流血狼藉仍爲執去云故不勝憤痛卽往靑蓮菴則渠弟坐於退廳僧徒在於庭畔直入詰問之際渠老父聞此消息扶病來到喝責再贍執其項數三進退氣甚喘促故挽止救解之際右僧忽拔郁萬所佩之刀自刺其項云看證僧漢瞻招辭以爲金慶漢率其二子顚倒入菴見再瞻以毆打其子之說多般言責以頭觸胸欲爲結縛之際郁萬拔其佩刀忽刺再瞻之項以至致死故不勝驚惶結縛郁萬兄弟云看證申白龍招辭以爲金慶漢子郁萬來到靑蓮菴以其弟被打事叱責再瞻欲爲結縛之際金慶漢顚倒隨來仆於廳上氣息喘促再瞻見慶漢奄奄之狀或恐徑斃突入郁萬處拔出郁萬佩刀卽地自刺而死云覆檢官興海郡守鄭致愚檢狀實因與初檢同臣以府尹吳鼎源慈仁縣監姜彙鈺參覈官差定眼同行査則再瞻之刃痕狼藉當下致命實因更無可論至於正犯則或曰自刺或曰被刺其所卞別亶在於詞證之歸一而漢瞻死者之同班僧也白龍正犯之雇奴也各自右袒其說矛盾則特以形證之與法文差殊不敢遽議於傅生至有兩檢官之被刺懸錄臣之行査時在逃僧勝漢捉來一體盤問則勝漢亦是再瞻同菴僧則必無顧藉郁萬之理而郁萬之當初挽止再瞻之暫縛旋解再瞻性急拔吾刀刺胸等語丁寧納招可謂公證遽然成獄恐非得當臣於潛過兩邑之際民人輩莫不稱冤曰以某也之迂拙平居不能出一言於鄕里安有刺人之理且於訊推時民人之傍觀者至有爲之流涕則公議所同有足可見試以詞證言之白龍等目覩自刺的實納招勝漢等俱云不見而漢瞻自當初已成決獄之心屢次變招實無眞的之證以此胡亂之供作爲三尺之案實不釋然於心若以形證言之兩手微握口眼半開雖以差違於法文歸之被刺之科然於法文中亦有一出刀痕手無傷損等語亦豈非自刺之證且以致命傷痕考諸法文參以情跡則可以有分別者今此氣嗓下胸膛上左邊刀刺處上闊九分暫向左下闊七分暫向右者小刀之痕兩頭之闊二分加減則其爲起手收手之輕重可知而起向左收向右則再瞻平日利用右手此豈非右手自刺之明證乎且於法文中有曰右手刃必起向左耳後以此觀之右手自刺之起自左沕然自合郁萬亦利用右手則對面右手之刺收手在右手勢不便詞證情跡之外卽此一款儘是自刺之斷案合有惟輕之議請令該曹稟處○刑曹啓言此獄肯綮專在於自刺被刺之別而大抵郁萬則班族也再瞻山僧也論以強弱不啻懸絶乘氣趕到扶執滾鬪畢竟殺傷勢所必至成獄償命無容更議而屍親邊僧也正犯邊俗也僧與俗各自爲說或諉之自刺或諉之被刺獄情疑眩有難斷定第其弟之被打不至深重其父之撞僧再三力挽則郁萬之於再瞻初無必殺之心可知瞥地刃刺似是理外繡啓中諸條論列儘有意見若以起手收手之輕重硬定自刺之斷案則恐非審克之道惟輕之典姑難遽議請更令道臣親執詳覈歸一啓聞後稟處敎以分付道臣除尋常詳覈卽爲狀聞後稟處
정조 23년 · 강
遣承旨詣明陵奉審摘奸仍命局內諸陵一體奉審
정조 23년 · 강
陞居昌縣爲府永作蔭窠
정조 23년 · 목
敎曰王后姓鄕例皆陞爲州府而居昌縣乃端敬聖后本籍之鄕也年前因邑弊以府降縣大是不審今雖還作府使節省之方仍用縣監時例該倅則永作蔭窠無所不可卽令廟堂博考論理草記待批下政官牌招開政啓下以尊事面○備局啓言取考本邑沿革則分合陞降不一而先朝戊申陞爲都護府使矣其所陞府在於復陵以前而旣已陞府之後則設有些少民弊聖后本籍之鄕宜不敢更爲降縣而去戊申因右通禮禹禎圭上疏以府役之重於縣役依前降縣此專由於廟堂諸臣不審之罪謹依今不傳敎陞爲都護府凡係出役之節省費之道一遵縣監時例則在民小無所損至於蔭窠一款二去戊申陞府之前元是文蔭交遞之窠到今永爲蔭窠恐亦無違於官制請以此分付於該曹該道允之
정조 23년 · 강
遞差承旨兪漢寧
정조 23년 · 목
敎曰關東前伯事仍爲勿論則何以警薄俗若欲求備則爲故伯苛論交承之道臣亦不可昨於憲府議處判下以勿論與求備俱欠敦俗之道爲敎只施堂疏所請譴罷之典矣今聞朝紙錯書云該房之不能照檢提稟者難免不職當該承旨遞差
정조 23년 · 강
慶尙監司申耆以鎭海縣監崔履亨罷黜馳啓
정조 23년 · 목
該監司以鎭海縣監崔履亨身病沈重屢呈辭狀不得已罷黜馳啓敎以今日政擇差待下批給馬下送
정조 23년 · 강
召見明陵奉審承旨鄭尙愚于重熙堂
정조 23년 · 목
以尹光顔爲承旨尹序東趙得永爲校理金��爲鎭海縣監居昌縣令李集玊尼城縣監李性重相換
정조 23년 · 강
罷前承旨沈象奎職
정조 23년 · 목
備局啓言頃因各道捧未捧狀啓新舊還餉未捧及全未捧居末居二居三及舊逋條未捧守令邊將等竝令該府該道依事目勘處之意草記蒙允矣今聞該府以全未捧之自政院未捧傳旨眩於擧行該道亦無以擅便云法典中雖無全未捧之文所謂未準捧亦有當勘之律則全未捧之包在於未準捧自可推知而不捧傳旨事極可駭請當該承旨施以罷職之典仍令捧傳旨允之
정조 23년 · 강
備局以別使行人馬存減數爻啓
정조 23년 · 목
備局啓言進賀兼謝恩使當以來月拜表而當此勅行使行稠疊之時沿路廚傳及驛馬補把之弊不可不各別軫念行中雜卜刷馬亦不可不另加省減而回還冬至正使向以員額除減有所筵奏節次則姑不必遽議存減而今行則一從簡便實爲隨時變通之道故使首副譯官停當于回還正使及書狀官存減數爻驛刷馬都數別爲書入而驛馬都數比前別行又多減數則三南補把不當擧論依近例以北關關東關西海西分定各邑廚傳一從精略無敢違越之意請竝分付於使行譯院該曹及各該道允之○別使行員額常例中存減數訓上堂上一員常仕堂上二員漢學上通事一員淸學上通事一員敎誨一員聰敏一員次上通事一員次上通事一員減押物通事一員偶語別遞兒一員偶語別遞兒一員減淸學新遞兒一員淸學被選別遞兒一員淸學別遞兒一員減蒙學元遞兒或別遞兒一員減醫員一員減寫字官一員畵員一員畵員一員減上使軍官四員減二員奴二名副使軍官三員減一員奴二名書狀官軍官一員奴二名減一名以上三十員名內減十員名實二十員名○驛馬都數正使上騎一匹中騎三匹籠馬一匹副使上騎一匹中騎二匹籠馬一匹書狀官上騎一匹中騎一匹籠馬一匹譯官九員各一匹寫字官上員一匹裨將五員各一匹以上驛馬二十七匹○刷馬數正使三十一匹減十五匹副使二十九匹減十四匹書狀官七匹減三匹咨文載刷馬二匹驛子都卜載刷馬九匹軍牢廚子等卜刷馬三匹灣上軍糧入北載刷馬七匹軍糧馬四匹減以上刷馬八十八匹內減三十六匹實五十二匹刷馬旣減行中員額以下供饋勿以廚房爲之一竝除給乾盤纏於渡江前次○譯官以下刷馬假令堂上譯官及上通事各一匹堂下譯官各一隻寫字官一隻裨將中堂上則各一匹堂下則各一隻正使奴子二名合一匹文書載刷馬救急藥材載刷馬合一匹以上假令十四匹○補把馬分排數北關六匹關東六匹關西八匹海西七匹以上補把馬二十七匹
정조 23년 · 강
召見鎭海縣監金��于誠正閣
정조 23년 · 강
遞承旨李書九以權坪代之尋遞坪及尹光顔以金達淳李濟萬代之竝前望也
정조 23년 · 목
書九不爲仕進坪方在奪告身中光顔在外也
정조 23년 · 강
分揀前待敎李存秀刊削
정조 23년 · 목
敎曰番次不但苟簡其中無罪者李存秀也不可混勘諸文臣中前待敎李存秀刊削分揀使之入直
정조 23년 · 강
命二十日次對進定於明日
정조 23년 · 목
敎曰二十日日次次對進定於明日而次對後褒貶進去事招致備郞使之傳諭
정조 23년 · 강
飭全羅監司金羲淳出肅辭朝
정조 23년 · 목
敎曰湖南伯須卽下去可除營邑等待之弊況金堤等邑之今年被旱亦云偏甚則此時課農尤不可泛忽新伯尙未肅拜稽滯甚矣使之明日出肅仍卽辭朝
정조 23년 · 강
命毓祥宮次知中官康壽甲畿沿定配
정조 23년 · 목
敎曰毓祥宮次知中官康壽甲畿沿定配闕番宮屬等爲先令該曹嚴囚以待處分
정조 23년 · 강
命晉州囚鄭贊一依左相議決處
정조 23년 · 목
慶尙監司申耆狀啓以爲晉州牧使尹魯東牒呈內本州三壯矢川兩里習俗自來愚蠢故每加詗探矣卽聞矢川面居權貴才以稅米價推尋事今三月初一日往同里兩班鄭贊一家矣翌日朝身死而貴才之子尙祿擡屍而往鄭家受錢百兩而瘞其父云故尙祿贊一及應問各人等捉來取招則尙祿招以爲渠父貴才前爲本面風憲三稅督納時洞居鄭生員家大同米替納後本價尙未推尋故常常往督自二月後重得輪疾幾至死境三月初一日夕後又爲大同米價推尋扶杖往鄭生員家初更後還來頹臥曰吾被打於鄭生員家云仍作痛聲翌日飯時殞命故渠果擡屍往鄭家而言曰近百兩當推之物何不還給反打吾父云則鄭生員大驚以爲初無打汝父之事云隣居兩班裵李兩人亦坐其家皆以爲汝父實無被打之事云仍使奴子阻搪欲爲告官則一洞老少齊聲挽執曰汝父被打一村人皆無見者豈可曰被打云鄭生員以大同米價百兩出給故果用於初喪葬需傷處則初二日擡屍往鄭家時遍體初無一點傷痕矣初四日午後更見則左肩脾下左乳上有靑黑處一庫以手按之則不硬而柔云權古男招以爲渠叔屍體遍身上下初無一片傷痕云被告鄭贊一招以爲丁巳年所納大同米一石三斗渠奴誤納於稅米故言於權貴才使之移施矣貴才來言渠出債替納云故書給所志告官推尋則貴才又以浮費債利爲言其後頻頻來言今年三月輪疾後貴才扶杖而來容貌黃黑便一鬼形又督大同米錢故渠以太支離爲答則貴才仍爲起去矣翌日午後貴才之子尙祿忽擡其父屍來到稱以其父生時當推錢百兩何爲不給反爲打傷至於此境云故渠以初不打傷言及仍以在座參見者立證則尙祿還爲擡去置於渠奴之父家經日不去一里之人皆以爲尙祿勢在竿頭欲得斂葬之計云故貿給布木棺材則小斂時尙祿又以有傷處發惡尤甚專以百兩錢爲言故果以百兩錢出給云看證李良九招以爲貴才扶杖到鄭家時容貌無異死人督債而去忽聞其死云詞連趙三龍裵得甫招以爲貴才之病初未往見亦不聞被打云覆査官以泗川縣監朴壽亨差定使之盤覈則鄭贊一及李良九招竝同初査而裵得甫趙三龍招則以爲貴才被打於鄭哥之說聞於問病時云權尙祿招以爲渠父自言鄭生員執髻捽曳或拳或踢滿身受傷云渠以幼騃之致雖不卽時看審斂屍之日解衣諦視則胸膛左邊乳上其色靑黑大如手掌此是致命之根因云權古男招以爲襲斂時果見左乳上傷處微浮微硬云今此獄事未檢徑埋憑驗無路而參互諸招推以事理則鄭贊一自起拳踢之說非但尙祿之聞於其父裵得甫趙三龍亦云參聽於問病之時則此足爲緊證若使貴才病勢難強則明朝將死之人以何氣力步往於一里許鄭家乎其死也適在鄭家還歸之翌日則所謂被打之說安知不爲眞的權貴才幾年索報之錢未滿一緍而終始靳償及其曳屍而來也百金之貨無難便給者可見其惶怯私和之狀況且慫慂一洞挽止告官之行指使四寸買給斂屍之具嗾大岳而勸其速埋起村丁而備轝會葬顯有綢繆彌縫之跡果無一毫手犯則其所排布豈若是巧密乎執此査究眞贓可得而以其班常之有別未免強弱之異勢看證也洞民也全事掩護無一立證如不聞檢明執實因則雖令屢査恐難究竟屍身埋瘞旣經兩朔且異稿葬非不知掘檢之重難而人命至重獄體宜愼啓聞掘檢載在法文權貴才掘檢一款令該曹稟處○刑曹啓言觀此獄案則實因未定詞證不備一言而蔽之曰未成之獄也大抵贊一之於貴才雖有班常之別強弱之異而數斗租之周恤已可見同里之誼七錢銅之往索何遽至必殺之境況貴才年老飢餓重經輪疾扶杖作行氣息喘促除非喪性之人決無下手之理此一可疑也今夕被打翌朝殞命則便是當下致斃要害痕損必至深重而初二日之着衣未見半點傷痕初四日之就斂始見一庫所傷而其色靑黑柔不堅硬者此二可疑也其父被打受傷痛臥則傷在某處痛在某處其子必無不問之理而初招則曰未及問之再招則曰手捽足踢前後之招若是相左此三可疑也其父旣云被打致死則所當卽地告官而擡往讎家恐喝徵債及其百兩錢充慾之後仍不發狀旋爲掩埋者此四可疑也屍親古男卽貴才之親侄而其招曰遍看屍體無一傷痕故難於誣人果爲挽止云則其後裵趙兩漢參聞被打之說有不可準信此五可疑也獄情到此疑晦多端而道啓謂以顯有綢繆之跡有此開掘之請臣等之起疑遙度也道臣之論列近探也其在嚴獄體之道不當置之然疑之間則掘檢明覈未爲不可請依道啓施行敎以問于大臣決處與許掘間使之附陳意見以聞又啓言問議于大臣則左議政李秉模以爲蓋此獄案痕損有無之說俱不足信證參前後之招亦不足憑只當以人情事理推斷大抵鄭贊一觀於査案旣經院任又能辦出百金於造次之間其地之爲班其家之不貧可以推知而貴才舊時院奴也渠雖欲恃其癃病面前發惡似不至於專蔑等分設或蔑分自有奴屬笞之杖之無所不可捽之踢之寧不可疑此果贊一之親自捽踢乎抑亦奴屬之替行捽踢乎老旣篤矣病亦深矣當其輪疾大熾人皆危厲之餘無論親捽踢替捽踢加手於老病將死之身豈其常情之所出乎惟是百兩錢備給最爲可執之贓而殺獄至嚴一入檢庭人鬼莫分苟非達理知法之人凡於彌縫之道何所愛惜而有罪無罪亦奚暇念也掘檢照檢法文雖詳其爲可疑十居八九年前本道之獄亦有掘檢登聞詞案明白者而畢竟處分付之疑輕況此難信之痕損無憑之證參乎卽令決處不至失刑而獄體至重伏惟上裁云右議政李時秀以爲鄭贊一鄕豪也參證諸招之一辭庇護固無足怪忍以其父之屍恐脅讎家討索貨物人理都絶屍親之言亦難取信最是百金一案自露其恇㤼彌縫之跡諸招之爲贊一地者靡不用極而獨斂屍兩漢上體傷處不敢曰無而但曰不見就此兩叚俱屬可疑掘檢雖重不可不一番驗視明覈虛實云矣請上裁敎以卿等之五叚起疑左相之直請決處右相之獨主掘檢不但皆有意見道伯所謂果無手犯則排布豈若是巧密云者亦足爲攄覷之確論而諸說且置之蔽一言曰疑故卿等及左相以疑從緩右相及道伯亦以疑守經今若守經而許卽開檢盡消前日之疑則固幸矣萬一暑節屍體腐爛變動無明白可執之痕損設或有依俙痕損飢病垂死之漢邂逅致命未可謂之鄭哥之眞箇殺得然則疑乃自如竟當從緩與其謾作不緊之層節莫若登卽決折不至爲失刑依左相議施行
정조 23년 · 목
左議政李秉模曰以湖西水營褊裨之用棍島民事使之査報矣卽見其所報則水營裨將於昨年二月施五度棍於採鰒島民至四月因他病物故云矣予曰此亦紀綱所在各營褊裨之用棍已是法外而尤豈可施之於平民乎且二月受棍而四月致傷云者萬不成說該水使若有一分嚴畏之心何敢顧惜其一褊裨而乃爲此欺隱之計乎具明遠拿致王府嚴訊然後紀綱可以立矣爲先分付道臣該水使之褊裨捉囚營獄嚴覈可也大體廟堂之尊乃是朝廷之尊自卿尊朝廷然後卿亦得以自尊細究厥由莫非廟堂之責也
정조 23년 · 강
遞全羅監司金羲淳
정조 23년 · 목
左議政李秉模曰聞湖南新伯以其叔與其從祖見任道內守令引私義不爲出肅云在前如此處地或有引而遞解之人矣予曰方伯卽使星也體貌自別則豈可以私義不赴乎況朝廷只視公格設有難安之端旣是公格之外則許其遞免亦有關於後弊矣雖以前例言之李鎭恒之在驪牧時其弟鎭衡爲畿伯而亦無辭遞之事惟有都承旨之父奉朝賀之爲畿伯也其兄時任江華經歷重臣陳懇力辭故雖特許此不必爲後人之援例者矣秉模曰聖敎誠然而促敎之下尙不出肅可知其必辭乃已此時本道伯有難一日曠任私義二字雖不敢擧論趁今變通恐好矣○秉模啓言全羅監司金羲淳聞有身病有難卽速赴任云請今姑許遞從之○敎以全羅監司今日政差出待下批明日辭朝
정조 23년 · 강
右議政李時秀箚陳病未參賓對之狀仍請遞勘賜批
정조 23년 · 목
箚略曰昨者備郞奉傳聖敎有次對進定次行貶坐之命而顧臣阿睹賤疾一倍添劇以此病形束帶趨朝萬萬無其望考績之坐亦末由進身虧分廢職罪合大何乞褫臣職批以卿其安心勿辭善攝仍命遣史官傳諭
정조 23년 · 강
江原監司南公轍上疏辭職賜例批
정조 23년 · 목
疏略曰顧臣情理之切急聖明之所俯燭而今幸遂便養之願臣敢不��蹶趨承而有區區私義之不可冒赴者頃年堂疏之後原任直閣金勉柱嘗除藩任而得蒙遞解之恩矣臣之處地與勉柱無所異同則豈可一遞一赴以傷廉隅也哉此爲難冒之端伏乞亟賜體諒
정조 23년 · 강
命萬頃縣他邑移來軍還送事置之
정조 23년 · 목
左議政李秉模啓言頃因萬頃縣令李德鉉上疏他邑移來軍還送便否論理狀聞之意覆啓分付矣卽見全羅前監司李得臣狀啓則以爲本邑移來軍一百十四名內十五名開城府一名坡州三名龍安五十名興陽十一名井邑十三名沃溝七名金溝十六名寶城來矣今此移屬之軍不但本道各邑而已則當初移屬可知其不得已之政而他道事情雖未遙度就以龍安等六邑言之軍多之弊充額之歎無異萬頃則還送之弊多仍置之弊少請令廟堂稟旨分付矣軍丁之移定還送俱極重難雖一二名之移定或還送減額之邑不過爲一時之喜而已受其移定還送之邑雖至屢年民情拂鬱不已況此許多邑許多名之去來乎今姑置之果爲得宜請依狀請施行從之
정조 23년 · 강
命平昌郡還穀作錢事令新東伯參量擧行
정조 23년 · 목
左議政李秉模啓言平昌郡守李廷顯上疏批旨內糴弊事與附陳軍政之弊令道臣論理狀聞事命不矣卽見江原前監司尹弼秉狀啓則盛陳該邑民少軍多與穀多之狀仍以爲本邑元還營還中各穀三千五百石量宜作錢官軍官六十一名中三十名校生五十七名中額外七名竝把定於軍保有闕之代而校生軍官之額外濫定平昌如此則他邑可以反隅待農歇査括塡充於闕伍事請令廟堂稟旨分付矣官軍官及額外校生之充定軍保自是道內隨時査正之事至於三千五百石作錢之請其在減糶之道實爲便好而若不於年例應作錢中區處而或有移貿之擧則與受邑奸弊不可不另加察飭請令新道臣參量事情從長擧行從之
정조 23년 · 강
以徐龍輔差惠堂
정조 23년 · 목
左議政李秉模啓請差下也
정조 23년 · 강
推江原監司南公轍仍飭從速赴任
정조 23년 · 목
左議政李秉模啓言江原監司南公轍以向來堂疏爲引於辭疏云其時堂疏後宰臣金勉柱再次辭藩而故相臣尹蓍東以後無敢以此辭免之意有所筵奏今何可更引不當引之事乎事體未安請推考各別申飭使之從速赴任從之
정조 23년 · 강
命都政前郡守以上窠以限滿守令勿拘純望通擬
정조 23년 · 목
吏曹判書金文淳啓言當此儲窠之時若出郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例請今亦依此爲之從之
정조 23년 · 강
承旨金達淳疏辭新資仍請解副价之任賜例批
정조 23년 · 목
疏略曰二品之秩地望自別自非望實爲同朝所推才德爲一時所需者莫宜居之今臣倥倥無所肖似居官任職毫無可記雖欲冒昧進身其於名器之不重公議之不稱何哉玆者專對之命又出意外以臣無似堪此重任決知其萬萬不當況向來臺言雖云全欠商量旨意所在亦頗深緊如臣處地之昧然承命尤有所不自安者伏乞鐫削臣所授爵秩副价之任亦命遞改
정조 23년 · 강
右副承旨李濟萬疏陳情勢辭職賜例批
정조 23년 · 목
疏略曰臣於年前瓜解郡紱歸伏田廬忽地洪光一之疏出而聲罪狼藉危辱備至嶺海鈇鉞在法難逭而伏蒙十行絲綸洞斥昭揭曲加庇覆保有今日臣於是歌詠聖澤念絶當世偶於日前有事入城病滯旅邸象魏入望周行之舊跡依俙犬馬具性戀慕之微忱耿結此際除命忽下於千萬夢想之外嗚呼人臣之蒙被異渥從古何限而豈有如臣之前後遭罹輒蒙恩私出死入生若是曠絶者乎欲報之德昊天罔極蓋其言疏以還給之故旣未得見今於年久之後不敢以傳聞之一二作爲對卞之條列而臆揣則言甚增衍架空則意在西東汚衊之不足必欲甘心而後已何其謊且巧也噫亦言之太甚臣與言者素無怨惡而涉世昧方被人忌疾走鹿命係庖廚虛舟亦入駭浪爲世僇人如窮無歸自分爲明時之棄物今此甄錄之恩適下於進身輦轂之日召牌之下理宜��蹶而滓穢滿身非薰沐之可洗廉防至重無進退之可論伏願亟降威罰以爲逋慢之戒鏟名朝籍永垂生成之澤
정조 23년 · 강
修撰曺允遂上疏請寢湖西囚李存昌全釋之命該道臣李泰永施以譴責賜批不許
정조 23년 · 목
疏略曰臣於湖西獄囚李存昌全釋之命竊有所萬萬憂歎者噫彼邪學之惑世誣民其所流來亦已久矣向來珍山兩罪人之斷置一律特出於我聖上扶正學闢邪說之大處分竊庶幾人心有所懲創世道有所維持而一種不畏法之怪鬼輩藏蹤秘跡愈出而愈窮如水益深如火益熾自都而畿自畿而湖不但士庶之波盪乃至搢紳之浸染駸駸然入於爲禽爲獸之域此豈付之細故任其跳踉也哉其爲學有不足比數於楊墨之異端而楊則無君墨則無父所謂西學則兼之男女無別貴賤無等至於錢貨之通用而入則主之出則奴之此而若無一截嚴斥痛繩之法則其爲害於人國者殆有甚於洪水猛獸言念及此不覺懍然而心寒一存昌之用法固無異於寸膠之止濁而先從已現發者斷之無赦則詿誤者翻然而改迷溺者怵然而懼咸歸於造化陶甄之中矣設令存昌眞箇有去邪向善之心其在好生之德意姑貸一死容或可論而其必投之遠島不齒人類然後始可以距詖息邪民志乃定伏願收還成命亟置重律雖以湖西道臣言之啓聞辭意少無難赦之語反有曲恕之失末乃以放釋何如爲結語者極爲疏率亦施譴責之典宜矣今日之爲臺閣者宜乎有爭執之論而仄聽多日寥寥無聞臣竊爲之慨然批以李存昌事旣放矣且看之何妨道臣譴責事未必然明知其向善則烏可不卽請疏決於伸枉恤囚之時乎不允
정조 23년 · 강
大司諫李集斗掌令洪樂游徐有聞聯啓引避賜批
정조 23년 · 목
避嫌略曰以李存昌放釋事堂疏峻發論斥臺閣雖未見原疏措語之如何而旣聞儒臣筵奏則宜言不言之失無所容辭以此情踪何敢一刻晏然於臺次乎請命遞斥臣等之職批以勿辭亦勿退待
정조 23년 · 강
以金勉柱爲開城留守備薦也
정조 23년 · 목
敎以開城留守令日政下批待下批使之城外交龜
정조 23년 · 목
以朴鍾淳爲副修撰趙宗鉉爲全羅監司鄭觀采爲寧邊府使
정조 23년 · 강
開城留守金勉柱上疏辭職賜例批
정조 23년 · 목
疏略曰臣年前猥叨藩任引義陳懇特蒙體諒卽許遞改今玆所叨較諸藩任雖云有間其掄揀之愼責任之重別無差殊而反有加焉在臣私義不敢冒膺前後無異臣雖欲仰恃寵命黽勉祗謝其奈廉防何公議何哉至於人器之不稱重任之難強猶屬餘事伏乞亟遞臣新授職名
정조 23년 · 강
嚴禁內司放債之弊燒其債券
정조 23년 · 목
備局啓言頃因口傳下敎以債貸之弊一一釐正後可無一民稱冤之意卽報本司以爲草記之地事嚴飭內需司矣卽見內需司所報則以爲本司草記內當初給債雖非本司庫中物之給債而下屬欲於會外條別置之年久積置要免逋欠之罪齊訴散債以本司給債樣爲負債各人稱冤之端其爲痛駭莫甚於此而名雖會外卽亦公貨則其所徵捧不容但已立廛市民劉世曄安成宅李枝衍等乙巳年書員白弘弼逢授會外錢三千兩以一分邊貸去戊申九月利錢及本錢畢捧後己酉二月本錢二千二百八十兩更爲修成冊貸去利條一千四百一兩五錢七分及本錢尙今不納綿紬廛市民李奎尙柳喜甲乙巳年白弘弼逢授會外錢二千兩渠等都中十人貸去戊申九月本利畢納後一千四百五十二兩渠等都中七名修成冊貸去而未捧利錢七百十九兩五錢二分本錢一千六十二兩二錢九分尹修宅庚戌八月白弘弼逢授會外錢一千兩貸去着名成冊昭然見在渠亦無辭可卞張致奎妻高召史白弘弼逢授會外錢一千兩只憑張致奎姓名而出給則今此推諉於兪世忠者誠極無據金致琭則以子當父之債以弟推兄之物無所不可且文記昭昭見在則今此稱冤誠是無理右漢等或有未畢納者或有全不納者而敢生僥倖之計變幻事實如是呼訴者誠萬萬痛惡所志勿施事判下內無論如此如彼內司旣非徵債衙門則雖非司庫公物當初給債旣甚駭然捧債又有稱冤者節節痛惡而自放債時已犯禁眞所謂盜賣徵於盜賣各人等債券一幷收聚燒火此後雖非司中物凡屬於官上之物更有放債之弊則次知則施以違制律該吏等分等當刑配以此定式仍卽報備局事判下依判下辭意右項各人等招致蕩滌事面諭後債券一一收聚燒火云矣敎以此後更以內需司公貨放債之說有所入聞則爲先自本司草記以定式律施行
정조 23년 · 강
命嶺南御史金羲淳別單所陳尙州成時柱安東安明述依例調用
정조 23년 · 목
吏曹啓言嶺南暗行御史金羲淳別單中行誼孝烈事各令該曹稟處事命下矣取考其別單則以爲尙州士人成時柱讀書修行鄕里稱譽潛跡往叩則學多硏究行又謹飭安東進士安明述文學有素操履亦謹探諸隣里公議惜屈云兩人之學識操行繡衣或面稽所存或傍採鄕論有此陳聞初仕調用恐合於朝家褒奬之意請上裁敎以依例爲之
정조 23년 · 강
兵曹以進賀使赴燕時補把驛馬分定啓
정조 23년 · 목
該曹啓言進賀兼謝恩使赴燕時補把驛馬依例以北關關東關西海西分定事自備局草記允下矣應把驛馬二十七匹內咸鏡道六匹江原道六匹自本道直爲起送而趁來七月初六日逢點於安州平安道八匹黃海道七匹前期抄擇入送灣府之意請行移於各該道監司允之
정조 23년 · 강
勘放金吾時囚宋欽書徐敎修配中官康壽甲于喬桐府
정조 23년 · 목
義禁府啓言載寧前郡守宋欽書原情以爲渠以瑞興府金履智打殺劉漢喆獄事覆檢官全昧獄體之嚴重合面之不爲檢驗已違法例而未檢之由又不能擧論於跋辭之中至有此置對之命震懍隕越不知所達云請刑推得情敎以除刑推議處仍爲照律區別功議勘放後草記又啓言宋欽書功減一等杖九十收贖奪告身四等放送又啓言徐敎修功議各減一等限二年定配收贖
정조 23년 · 강
京畿監司徐鼎修以抱川縣監李觀城罷黜馳啓
정조 23년 · 목
觀城謂有世嫌到界公狀不爲來呈也
정조 23년 · 강
太廟展謁命以十二日爲之北階修改亦於當日始役景慕宮展謁命以太廟展謁後更爲擇吉
정조 23년 · 목
禮曹啓言太廟秋展謁吉日令日官池景喆推擇則今月十二日十五日十七日二十四日二十七日二十九日俱吉云以何日定行乎敎以秋展謁以十二日爲之北階修改之役亦於當日始役又啓言景慕宮秋展謁吉日令日官池景喆推擇則今月十二日十五日十七日二十四日二十七日二十九日俱吉云以何日定行乎敎以太廟展謁後更爲擇吉取稟
정조 23년 · 강
行藥院入診及次對于誠正閣都提調李時秀副提調兪漢寧
정조 23년 · 목
備局以今日賓廳日次而國忌正日相値不得來會頉稟敎以仍爲來會
정조 23년 · 목
敎曰今聞大臣言向來繡啓以後欲爲一伸廉隅云情勢似然判尹李得臣許遞診筵提調不可不備員令該曹口傳付軍職更卽牌招
정조 23년 · 강
召見回還進香正使具敏和副使金履翼書狀官曺錫中及槐院公事提調李晩秀于誠正閣
정조 23년 · 강
召見宗廟署直長黃仁紀兵曹正郞朴鍾淳戶曹正郞申錫老李良會于誠正閣
정조 23년 · 목
敎以宗廟署久任郞廳兵曹衛軍次知郞廳戶曹別例房前例房郞廳入侍
정조 23년 · 강
太廟雨漏處修改命姑觀來頭擧行
정조 23년 · 목
禮曹判書徐龍輔啓言宗廟雨漏處待七月修改之意前已草記蒙允而其後兩次之雨更無渗漏之患請修改之節姑觀來頭擧行從之
정조 23년 · 강
命在外兵曹正郞及佐郞中時帶抄啓文臣人竝他司相換
정조 23년 · 목
兵曹判書李在學啓言再明日動駕時本曹郞廳當爲備員擧行而多有實故無以分排請正郞中在外人今姑改差敎以在外正郞及佐郞中時帶抄啓文臣人竝令該曹他司口傳相換
정조 23년 · 강
命訓鍊中軍吳載徽禁衛中軍具世勣改差仍命李得濟蕩滌敍用伊川府定配罪人徐有秉放送後分揀
정조 23년 · 목
訓鍊大將徐有大啓言近來亞將乏人本局中軍吳載徽年近七十禁衛中軍具世勣亦年老請今姑改差從之有大曰排望之人亦甚苟艱請外任竝擬從之敎以亞將中有罪名者爲幾人乎有大曰尹得逵則到配狀啓有分揀之命李得濟則被謫蒙放徐有秉則方在謫矣敎以有罪名者蕩滌敍用徐有秉亦爲放送後分揀
정조 23년 · 강
遞承旨姜彛正以鄭尙愚代之前望也
정조 23년 · 강
遞副總管李集斗朴載淳李章漢以金履翼洪聖淵宋銓鄭東愼李得濟爲副總管幷口傳也
정조 23년 · 목
都總府啓言今十二日太廟秋展謁時侍衛寶劍守宮不可不備員而副總管李集斗朴載淳未肅拜李章漢有身病二員未差請令政院稟旨變通仍令該曹口傳差出允之敎以竝許遞
정조 23년 · 강
判下兵曹太廟展謁時軍兵磨鍊草記仍命軍兵聚待待日氣淸明爲之
정조 23년 · 목
兵曹以今十二日宗廟展謁時隨駕留陣軍兵磨鍊啓稟敎以訓局步軍十哨馬軍三哨爲先後廂禁軍三番隨駕御營廳留陣而其餘留營置之今番展謁時兼欲修改日氣淸明然後可以始役軍兵聚待知此爲之事分付隨駕營門
정조 23년 · 강
以李義弼爲戶曹參判口傳也
정조 23년 · 목
因該曹坐不坐單子敎以參判未差之代令該曹口傳差出
정조 23년 · 강
以李得濟爲訓鍊中軍吳毅常爲禁衛中軍尹得逵爲御營中軍
정조 23년 · 강
拿處宣勅官朴鍾淳
정조 23년 · 목
議政府啓言今日宣勅時宣勅官不卽待令以致擧行之遲滯請當該官令該府拿問處之允之
정조 23년 · 강
進香書狀官曺錫中以聞見別單啓